รัฐบาลไทย-ข่าวทำเนียบรัฐบาล-กรมการขนส่งทางบกเตือนประชาชนอย่าใช้แผ่นป้ายทะเบียนรถที่หมายเลขไม่ตรงกับใบคู่มือจดทะเบียน อาจมีความผิดฐานปลอมเอกสารราชการ
วันพุธที่ 26 ตุลาคม 2565
กรมการขนส่งทางบกเตือนประชาชนอย่าใช้แผ่นป้ายทะเบียนรถที่หมายเลขไม่ตรงกับใบคู่มือจดทะเบียน อาจมีความผิดฐานปลอมเอกสารราชการ
...
กรมการขนส่งทางบกเตือนประชาชนอย่าใช้แผ่นป้ายทะเบียนรถที่หมายเลขไม่ตรงกับใบคู่มือจดทะเบียน อาจมีความผิดฐานปลอมเอกสารราชการ
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ตามข่าวที่ปรากฏในสื่อสังคมออนไลน์มีกลุ่มมิจฉาชีพได้ทําการเปลี่ยนแผ่นป้ายทะเบียนรถ โดยใช้รีโมตกดเปลี่ยนพลิกแผ่นป้ายทะเบียนมีลักษณะแผ่นป้ายทะเบียนรถด้านหน้าและแผ่นป้ายทะเบียนรถด้านหลังอยู่ในแผ่นเดียวกันของป้ายทะเบียน ซึ่งมีหมายเลขทะเบียนต่างกัน การกระทําดังกล่าวเป็นการกระทําที่ผิดกฎหมาย เนื่องจากแผ่นป้ายทะเบียนรถเป็นเอกสารที่ทางราชการออกให้ใช้เฉพาะสําหรับรถคันที่จดทะเบียนไว้ 1 คัน ต่อ 1 หมายเลขทะเบียนเท่านั้น โดยข้อมูลหมวดอักษร หมายเลขทะเบียน จังหวัด ที่ปรากฏในใบคู่มือจดทะเบียนรถและเครื่องหมายแสดงการเสียภาษี (ป้ายวงกลม) ต้องถูกต้องและตรงกัน ทั้งนี้กรมการขนส่งทางบก (ขบ.) ได้ตรวจสอบไปยังตลาดขายของออนไลน์ตามแพลตฟอร์มต่าง ๆ กลับพบว่ายังคงมีการขายอุปกรณ์การพลิกเปลี่ยนแผ่นป้ายทะเบียนในลักษณะดังกล่าว ซึ่งจะมีราคาเริ่มต้นตั้งแต่ 5 - 6 พันบาท โดยขอย้ําว่าแผ่นป้ายทะเบียนดังกล่าวที่ขายอยู่ในอินเทอร์เน็ตเป็นอุปกรณ์ที่ใช้ในการกระทําความผิด สําหรับโทษในกรณีการทําแผ่นป้ายทะเบียนรถขึ้นเองโดยหมายเลขทะเบียนไม่ตรงกับใบคู่มือจดทะเบียนรถ ผู้กระทําย่อมมีความผิดตามประมวลกฎหมายอาญามาตรา 265 ฐานปลอมเอกสารราชการ ส่วนเจ้าของรถที่ใช้แผ่นป้ายทะเบียนดังกล่าวจะมีความผิดฐานใช้เอกสารราชการปลอม ซึ่งความผิดฐานปลอมเอกสารราชการหรือใช้เอกสารราชการปลอมต้องระวางโทษจําคุกตั้งแต่ 6 เดือน ถึง 5 ปี และปรับตั้งแต่ 10,000 - 100,000 บาท นอกจากนี้ยังเป็นความผิดตามกฎหมายว่าด้วยรถยนต์ มาตรา 11 ฐานติดแผ่นป้ายทะเบียนรถไม่ถูกต้องตามที่ทางราชการกําหนดปรับสูงสุดไม่เกิน 2,000 บาท อีกกรณีที่พบกระทําความผิด คือ กระทําความผิดด้วยการสวมทะเบียนหรือทําแผ่นป้ายทะเบียนรถปลอมขึ้นมาเพื่อติดกับรถคันอื่น ๆ มักเกิดขึ้นจากกรณีการซื้อขายรถด้วยวิธีการโอนลอย (ผู้ขายเซ็นเอกสารการโอนไว้ให้ผู้ซื้อมาดําเนินการเองภายหลังแต่ผู้ซื้อยังไม่นํารถมาดําเนินการตรวจสภาพและจดทะเบียนโอนรถภายในระยะเวลาที่กฎหมายกําหนด 15 วัน) ซึ่งเป็นช่องว่างที่ กลุ่มมิจฉาชีพฉวยโอกาสนํารถที่ผิดกฎหมาย เช่น รถที่สวมทะเบียนโดยการนํามาตอกเลขตัวถัง เลขเครื่องยนต์ใหม่ แล้วทําใบคู่มือจดทะเบียนรถและเอกสารการโอนปลอม หรือซื้อซากรถที่ใช้งานไม่ได้แล้วแต่ยังมีทะเบียนถูกต้อง เพื่อนํารถรุ่นเดียวกัน สีเดียวกันมาสวมทะเบียนแทน โดยทําการเปลี่ยนแปลงขึ้นใหม่ทั้งเลขตัวถังและเลขคัสซีให้ตรงกับเอกสาร ซึ่งมักเป็นรถที่ถูกขโมยมาหรือปลอมเฉพาะเอกสารติดรถ ทั้งแผ่นป้ายทะเบียนรถ เครื่องหมายแสดงการเสียภาษี และใบคู่มือจดทะเบียนรถมาหลอกขายให้กับประชาชนโดยเป็นรถที่ไม่ผ่านการตรวจสอบจาก ขบ. ดังนั้น เพื่อให้แน่ใจว่าตัวรถกับเอกสารของทางราชการถูกต้องตรงกัน การซื้อขายรถทุกครั้งควรดําเนินการทางทะเบียนหรือนํารถเข้าตรวจสภาพด้วยตนเอง ขบ. ได้กําชับเจ้าหน้าที่ให้เข้มงวดกวดขันการตรวจสภาพรถตามรายการที่กําหนดทุกคัน เพื่อป้องกันไม่ให้มิจฉาชีพนํารถที่ไม่ถูกต้องมาดําเนินการทางทะเบียนและหลอกลวงประชาชน ซึ่งเมื่อเจ้าหน้าที่ตรวจพบจะมีการระงับการดําเนินการทางทะเบียนที่ไม่ถูกต้องทันที ประชาชนที่มีปัญหาแผ่นป้ายทะเบียน ชํารุด สูญหาย หรือลบเลือนในสาระสําคัญ อย่าหลงเชื่อซื้อแผ่นป้ายทะเบียนรถทางอินเทอร์เน็ต โดยสามารถมาขอแผ่นป้ายทะเบียนรถทดแทน ณ สํานักงานขนส่งที่อยู่ในความรับผิดชอบ มีค่าธรรมเนียมแผ่นป้ายละ 100 บาท ค่าคําขอ 5 บาท รถที่จดทะเบียนในพื้นที่กรุงเทพมหานครจะได้รับแผ่นป้ายทะเบียนรถภายใน 5 วันทําการ และรถที่จดทะเบียนในพื้นที่ต่างจังหวัดจะได้รับแผ่นป้ายทะเบียนรถภายใน 10 วันทําการ โดยระหว่างนี้สามารถใช้ใบเสร็จรับเงินแทนแผ่นป้ายทะเบียนรถเป็นการชั่วคราวได้